b"\n_START_ARTICLE_\nGegants del Carrer Lorenzana d'Olot\n_START_SECTION_\nHist\xc3\xb2ria\n_START_PARAGRAPH_\nL'autor de les imatges fou Jaume Ferrarons, treballador del taller d'imatgeria El Arte Cristiano. El ball, executat pels geganters del com\xc3\xba, era un vals compost expressament per a ells, obra d'Antoni Moner._NEWLINE_La vestimenta d'aquests gegants era molt vistosa: el Gegant duia un casc de guerrer amb una crinera vermella, una t\xc3\xbanica i un mantell. Portava un sabre lluent i corbat a la m\xc3\xa0 dreta i un pergam\xc3\xad enrotllat a l'esquerra. Sembla que una de les caracter\xc3\xadstiques m\xc3\xa9s pintoresques era el seu bigot\xc3\xa0s. La vestimenta de la Gegantessa era discretament elegant; l'esclavina de brocat, que li real\xc3\xa7ava el coll, gaireb\xc3\xa9 aut\xc3\xa8ntica. Duia un pentinat amb molta gr\xc3\xa0cia i unes arracades de pedreria. A la m\xc3\xa0 dreta hi portava un ventall i a l'esquerra, un mocador de puntes._NEWLINE_Foren venuts l'any 1916 - quan la festa ja s'havia deixat de celebrar - a l'Ajuntament de Banyoles per la quantitat de 450 pessetes. Tamb\xc3\xa9 se'ls ced\xc3\xad la m\xc3\xbasica, per la qual cosa l'Ajuntament de Banyoles va aprovar que hi an\xc3\xa9s gent d'Olot per ensenyar- los el ball._NEWLINE_Cal dir que els Gegants van tenir un final desagradable: l'any 1936 foren cremats p\xc3\xbablicament davant la casa de la vila."